ISLAMABAD. Afganistan zaznamenal prvý prípad detskej obrny v roku 2023. Nakazené štvorročné dieťa evidujú v provincii Nangarhár na východe krajiny, oznámilo to v sobotu afganské ministerstvo zdravotníctva.
Detská obrna je nákazlivá choroba, ktorá postihuje najmä deti do piatich rokov. Napáda miechu, pričom môže vyústiť do ochrnutia a často končí aj smrťou. Nedá sa liečiť, ale dá sa jej predísť očkovaním.
Poliovírus, ktorý toto ochorenie vyvoláva, sa často prenáša kontaminovanou vodou. V Afganistane zaznamenali vlani dva prípady tzv. divokého poliovírusu.
Rezort zdravotníctva oznámil, že v nadchádzajúcom týždni je v tejto krajine plánovaná nová vakcinačná kampaň, v rámci ktorej má byť proti detskej obrne zaočkovaných vyše 6,4 milióna detí.
Vakcinačné kampane v Afganistane aj Pakistane často čelia problémom v dôsledku konšpiračných teórií. Medzi tie patria tvrdenia, že vakcína proti detskej obrne spôsobuje neplodnosť, prípadne že osoby, ktoré očkovanie vykonávajú, sú využívané na špionáž.
Osoby, ktoré deti v týchto krajinách očkujú, sa tak často stávajú terčom útokov extrémistov.